Oktober på Pluto

Sommeren er nok definitivt slutt, og vi tar fatt på høsten. September har vi brukt til å bli enda bedre kjent med barna, og barnegruppen har nå knyttet gode relasjoner. Tilvenningen har gått veldig bra, og barna er nå godt inne i rutinene med måltider, samlingsstund, utelek og innelek. Samlingsstunden har blitt et av dagens høydepunkt, og barna viser stor glede for både sang og regler. Kjartan og Vilde skal ha sin siste uke i praksis før de skal tilbake til universitetet. Det har vært noen spennende uker hvor de har hatt et ekstra fokus på samlingsstundene. Den siste uken har vi begynt med eventyret om Bukkene Bruse, noe som allerede har begynt å fenge både de som kjenner eventyret fra før og de som opplever det for første gang.

I oktober er temaet solidaritet, et tema som er valgt på grunn av FN-dagen. I den forbindelse har vi som tradisjon å knytte opp aktivitetene til FORUTs barneaksjon hvor barna lærer om barn i andre land. I år har barneaksjonen konsentrert seg om barn i en landsby utenfor Katmandu i Nepal. Vi har fått tilsendt bilder og informasjon om barna som vi skal videreformidle Plutobarna på en måte som er tilpasset deres aldersnivå. Blant annet vil vi legge vekt på apen Monki, en apekatt som skal symbolisere vennskapet mellom norske barn og barna i Nepal. Monki kommer nok til å dukke opp i enkelte samlingsstunder fremover! For å følge i barnas fotspor og interesser, kommer vi til å fokusere mest på musikk. Vi kommer til å ta for oss sanger om dyrene som finnes i Nepal, i tillegg til å inkludere nye sanger fra Nepal som vi har fått på cd.

I oktober kommer vi også til å dra eventyr videre. Vi fortsetter med Bukkene Bruse en stund til. Når vi føler at barna er ferdig med Bukkene Bruse for denne gang, vil vi starte på et nytt eventyr. Hvilket eventyr vi velger, kommer an på barnas interesser på det tidspunktet. Vi kommer til å bruke visuelle effekter og dramatisering når vi formidler eventyrene i samlingsstundene. Vi skal også leke Bukkene Bruse på tur i skogen, og må nok ta oss en tur opp til trollene! Eventyr er et godt verktøy til å utvikle barns begrepsforståelse og variere deres ordforråd. Nye ord og regler læres, og barna får et positivt forhold til tekst og bilde som kan inspirere til gode samtaler i tillegg til barnas egen fantasi og dramatiske lek. I tillegg blir barna fortrolige med tallsiffer, noe som kan føre til motivasjon til å utforske og leke med tall. Gjennom eventyr vil barna også erfare ulike typer størrelser, sortering, og plassering. Ved å dramatisere eventyrene, kommer til å leke oss mye med begrepene størst, minst, over og under. Eventyr vil ha hovedfokus i de daglige samlingsstundene, og vil gå som en rød tråd gjennom de andre aktivitetene vi har som turer, sangsamlinger, formingsaktiviteter og spontan lek.

I tillegg til å bruke eventyrene på turer og i uteleken, vil vi ha ekstra fokus på fargene rød, grønn og gul, samt begrepet høst. Hva skjer med bladene på trærne? Hvorfor er noen blader enda grønne mens andre er gule? Hva kan vi gjøre med bladene?

Som vi snakket om på foreldremøtet, er vi nå i gang med språkprosjektet. Det har vært mange møter, men nå er vi endelig klare til å komme ordentlig i gang! Hver mandag, torsdag og fredag deler vi gruppene i tre. Vi har vår faste felles samlingsstund kl. 9:30 før vi deler i grupper. Det vil være opp til den enkelte voksne hva den vil gjøre med sin gruppe, men hovedformålet er språkstimulering. Dette kan enten brukes på tur, i strukturerte samlinger, under en formingsaktivitet eller andre strukturerte aktiviteter ute eller inne. Vi er i gruppene i alt fra 10 min til en time, alt etter hva planene er ellers på avdelingen. Vi kommer til å rullere på hvem av de voksne som har gruppene hver måned.

Gruppe 1 (Barbro): Lea, Ingrid og Henrik.

Gruppe 2 (Marianne): Mattias, Ahelh og Ilay.

Gruppe 3 (Julie): Åsmund, Neo og Rakel.

Ellers går det mot kaldere dager, og vi ber dere ta en ekstra titt i klærne til barna deres. Vinterdressen og vintersko kan nok snart ta turen til barnehagen, samt tykk vognpose for dere som ikke allerede har skiftet ut. Husk også å ha ull eller fleece liggende i barnehagen som barna kan ha under regntøyet.

Mandag 24. oktober markerer vi FN-dagen i barnehagen. Mer informasjon kommer, men det blir som tidligere år for dere som har vært med. Vi har tradisjon å markere denne dagen med en fest for foreldre og andre slektninger som har anledning til å være med. Arrangementet vi være fra ca kl. 14:00 - 16:00. Det blir salg av leker, barnas egne kunstverk og lodd. Vi ber også hver familie ta med en matrett, og sammen lager vi en flott buffet! Alle inntekter fra denne dagen går til FORUT sitt arbeid i Nepal.

Det vil bli avholdt foreldresamtaler i løpet av oktober/november. En liste med tidspunkt blir hengt opp i garderoben, så skriver dere dere opp på det tidspunktet som passer. Dette er en halvtimes samtale dere får med pedagogisk leder. I samtalen snakker vi om ditt barns trivsel og utvikling i barnehagen. Dette er en god mulighet for å komme med spørsmål eller liknende som kanskje ikke er så lett å ta opp i den travle hverdagen. Dersom de oppsatte tidspunktene ikke passer, er det bare å ta kontakt med Julie, så finner vi en ny tid som passer!

Uke 41 er skolens høstferie. Det er litt personell som skal ta ut ferie da, så dersom ditt barn skal ha fri enkelte dager er det fint om dere kan gi beskjed med tanke på vikarbruk.

I uke 42 kommer Jasmin til oss. Hun er elev ved Jåttå videregående skole, og skal ha praksis hos oss i forbindelse med sin utdanning i barne- og ungdomsarbeiderfaget. Hun kommer til å være hos oss tre dager i uken, og det gleder vi oss veldig til!

I oktober har vi to bursdagsbarn på Pluto. Rakel blir 1 år, mens Ahelh blir 2 år. Vi feirer dem i barnehagen med bursdagssamling. Det har kommet spørsmål om hva barna kan ta med til feiringen, og vi foretrekker frukt eller eventuelt is.

Vi vil også allerede nå minne om at barnehagen har planleggingsdager 17. og 18. november. Barnehagen er da stengt.

Høsthilsen fra Barbro, Marianne, Madzia og Julie

Oktober på Pluto

|  |  |  |  |  |
| --- | --- | --- | --- | --- |
| Mandag | Tirsdag | Onsdag | Torsdag | Fredag |
| 3.Språkgrupper**Rakel 1 år** | 4.MøtedagUte/innelek med Neptun | 5.Felles turdag | 6.Språkgrupper | 7.Språkgrupper |
| 10.SpråkgrupperGruppe 1 baker | 11.MøtedagUte/innelek med Neptun | 12.Felles turdag til Trollene | 13.Språkgrupper**Ahelh 2 år** | 14.SpråkgrupperEn gruppe lager varm lunch |
| 17.SpråkgrupperGruppe 2 baker | 18.MøtedagUte/innelek med Neptun | 19.Felles turdag Vi leter etter høstblader! | 20.Språkgrupper | 21.Språkgrupper |
| 24.SpråkgrupperGruppe 3 bakerFN-dag | 25.MøtedagUte/innelek med Neptun | 26.Felles turdag til skogen, dramatisering av Bukkene Bruse | 27.Språkgrupper | 28.SpråkgrupperEn gruppe lager varm lunch |